Predkladacia správa

Vláda Slovenskej republiky pri prerokúvaní návrhu Trestného zákona a Trestného poriadku v roku 2004 uložila ministrovi vnútra nadviazať v zákone o priestupkoch na nový Trestný zákon.
Návrh zákona, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov a o zmene a doplnení niektorých zákonov sa predkladá na základe Plánu legislatívnych úloh vlády Slovenskej republiky na rok 2005. Pôvodný termín predloženia návrhu vláde Slovenskej republiky – marec 2005 – bol na základe súhlasu podpredsedu vlády pre legislatívu a ministra spravodlivosti presunutý na september 2005 z dôvodu posunu termínu prerokovania návrhov trestnoprávnych kódexov v Národnej rade Slovenskej republiky, na ktoré predmet predkladaného návrhu nadväzuje. 
Obsahom návrhu je predovšetkým zníženie vekovej hranice zodpovednosti za priestupok z 15 rokov na 14 rokov, úprava skutkových podstát priestupkov, aktualizácia výšky pokút, zohľadnenie súčasnej organizácie verejnej správy a administratívnoprávnej terminológie. V neposlednom rade je to tiež zohľadnenie požiadaviek praxe týkajúcich sa sankcionovania páchateľov, ktorí sa priestupkov dopúšťajú opakovane a zavedenia alternatívnej sankcie odpracovania uloženej peňažnej pokuty.
Uložená novelizácia znamenala vítanú príležitosť riešiť roztrieštenosť právnej úpravy  priestupkov a v niektorých prípadoch rozpor s osobitnými zákonmi. V uplynulých rokoch boli viaceré ustanovenia osobitnej časti zákona o priestupkoch vypustené zo zákona o priestupkoch a upravené v osobitných zákonoch, a viaceré sú duplicitné s úpravou obsiahnutou v osobitných zákonoch, alebo aj v priamom rozpore s ňou, napríklad ak príslušný zákon upravil rovnakú skutkovú podstatu ako iný správny delikt. S rezortmi sa preto dohodlo dokončiť tento dlhotrvajúci vývoj presunutím zostávajúcich priestupkov na jednotlivých úsekoch verejnej správy do osobitných zákonov v ich pôsobnosti. Dohodnutý presun sa stal príležitosťou pre všetky rezorty aj na prehodnotenie skutkových podstát, ich aktualizáciu a doplnenie v súlade s určeným cieľom novelizácie a na vytvorenie komplexnej úpravy priestupkov na príslušnom úseku verejnej správy. Návrh tak obsahuje nielen novelu zákona o priestupkoch, ale aj všetkých zákonov dotknutých presunom skutkových podstát priestupkov a novou terminológiou trestnoprávnych úprav.
Návrh je v súlade s právnym poriadkom Slovenskej republiky, ako aj so záväzkami vyplývajúcimi Slovenskej republike z medzinárodných zmlúv, ktorými je viazaná.
Dopad na verejné rozpočty je uvedený v osobitnom zhodnotení. Návrh neprináša nároky na pracovné sily, na zamestnanosť ani podnikateľské prostredie, nemá vplyv na tvorbu pracovných miest, ani na životné prostredie.
K návrhu sa uskutočnili dve medzirezortné pripomienkové konania v dňoch 14. marca až 8. apríla a 18. júla až 5. augusta 2005.  V rámci oboch pripomienkových konaní boli uplatnené k návrhu zásadné pripomienky, ako aj hromadná občianska pripomienka. Výsledky pripomienkového konania sa podrobnejšie uvádzajú v jeho vyhodnotení, ktoré tvorí samostatnú časť materiálu. 
Všetky uplatnené zásadné pripomienky boli prerokované v rozporových konaniach, ktoré sa uskutočnili 18., 19. a 23. augusta a 21. septembra 2005. S výnimkou jednej zásadnej pripomienky splnomocnenca vlády Slovenskej republiky pre decentralizáciu verejnej správy boli všetky rozpory odstránené.
Návrh zákona prerokovala Legislatívna rada vlády Slovenskej republiky 11. októbra 2005 a vyslovila s ním súhlas s pripomienkami, ktoré sú v predloženom návrhu zohľadnené.

Vyhlásenie o rozpore

Návrh sa predkladá na rokovanie vlády s jedným rozporom týkajúcim sa návrhu splnomocnenca vlády Slovenskej republiky pre decentralizáciu verejnej správy, aby prejednávanie priestupkov obcou bolo označené ako prenesený výkon štátnej správy. Vzhľadom na to, že obce prejednávajú priestupky nielen na úsekoch, na ktorých vykonávajú prenesený výkon štátnej správy, ale aj na úsekoch, ktoré sú v ich samostatnej pôsobnosti, pričom väčšina priestupkov prejednávaných obcami patrí do oblasti ich samostatnej pôsobnosti (ide predovšetkým o priestupky proti verejnému poriadku) nemožno uvedený návrh akceptovať. Okrem toho, prijatie tohto návrhu by znamenalo zvýšenie výdavkov štátneho rozpočtu, keďže finančné prostriedky na prenesený výkon štátnej správy povinne poskytuje obciam štát.